શ્રીશંકરની પહેલી શ્રી છે નગાધિરાજ પર્વતરાજની પુત્રી જે શિવના અંકમાં બેઠી છે. વિશ્વાસની ‘શ્રી’ શ્રદ્ધા છે. શ્રીશંકરની બીજી મૂર્તિ છે કે એમના મસ્તક પર ગંગા વહી રહી છે અને ગંગા જેવો બીજો વૈભવ કયો? વ્યાલ-સાપ પણ શંકરની શ્રી છે. વિષ પણ એમની શોભા બની જાય છે. બુદ્ધપુરુષની વિષમ પરિસ્થિતિ પણ એમની શોભા લાગે છે. માણસ જેટલો બુદ્ધતા તરફ જાય છે એટલી એની વિષમ પરિસ્થિતિ વધતી જાય છે. ‘સોऽયંભૂતિ’ જેના બે અર્થ. એક તો ભૂતિ એટલે ભસ્મ અને શાસ્ત્રીય બોલીમાં ભૂતિને વિભૂતિ કહે છે. ભસ્મ ત્રણ જગાએથી નીકળે છે. ચૂલામાંથી ભસ્મ નીકળે છે, જે ગામડાનું ઐશ્વર્ય હતું. એ ભસ્મનું સ્થાન આપણે લગભગ ખતમ કરી દીધું.